《题南园》
宋代·梅挚

长洲茂苑占幽奇，岩榭珍台入翠微。
园李露浓三色秀，径桃烟暖一香飞。
月临夕树乌频绕，风揭珠帘燕未归。
弭盖暂欢成结恋，斜阳凭栏独依依。

作者简介：成都新繁人，字公仪。仁宗天圣间进士。历通判苏州，有惠政。庆历中擢侍御史，上言论李用和不宜除宣徽使，又奏减资政殿学士员、召待制同议政、复百官转对等。后以龙图阁学士知滑州，用州兵代民以修河备。请知杭州，帝赐诗宠行。累迁右谏议大夫，徙江宁府，又徙河中。喜为诗，多警句。有《奏议》。